**Putran moskeija** (malaijiksi *Masjid Putra*) on Malesian hallinnollisen pääkaupungin Putrajayan päämoskeija. Se rakennettiin vuosina 1997–1999. Moskeija sijaitsee Putrajayan tekojärven äärellä lähellä Perdana Putraa, pääministerin johtaman toimistorakennuksen ja useiden muiden hallintorakennusten kokonaisuutta. Rakennus on nimetty Malesian ensimmäisen pääministerin, Tunku Abdul Rahman Putra Al Hajin mukaan.

Kupoliltaan vaaleanpunainen Putran moskeija on rakennettu pääosin punertavasta graniitista. Ovissa, ikkunoissa ja paneeleissa on käytetty tummasävyistä puuta. Malesialaisen moskeija-arkkitehtuurin luokittelussa moskeija voidaan lukea ulkomaalaisvaikutteisen postmodernin revivalismin tyylisuuntaan.

Päätyyliltään rakennus muistuttaa safavidien dynastian ajan persialaisen islamilaisen arkkitehtuurin muotokieltä. Tätä on täydennetty vaikutteilla useista muista maista. Bagdadin Sheikki Omanin moskeijan mallin mukainen minareetti kohoaa 116 metrin korkeuteen. Moskeijan pääportti on koristeltu persialaisten porttien tapaan.  Pohjakerroksen seinät muistuttavat Marokon Casablancassa sijaitsevan Kuningas Hassanin moskeijan seiniä.

Rakennuksessa on kolme toiminnallista osaa: rukoussali, piha (Sahn) ja erilaisten oppimisen ja muiden toimintojen tilat. Elegantin pelkistetyn rukoussalin 36 metriä leveää kupolikattoa kannattelee 12 pilaria. Monin vesiaihein koristettu piha-alue mahdollistaa rukoilemisen. Oppimis- ja oheistiloihin kuuluvat muun muassa VIP-tilat, koraanin käsikirjoitusten museo, kirjasto, ruokala, auditorio, näyttelysali ja seminaarihuone. Moskeijan yhteydessä toimii myös hautauspalvelu.

Moskeijaan sopii yhteensä 15 000 rukoilijaa, joista 10 000 sisälle rakennukseen ja 5 000 piha-alueelle. Sisätilat (pohjakerros) on mitoitettu 8 000 miespuoliselle rukoilijalle ja 2. kerrokseen sopii 2 000 naispuolista rukoilijaa.

* Putran moskeija.Putran moskeija.
* Putran moskeija ympäristöineen. Takaoikealla Perdanaputran rakennuskompleksi, jossa toimii mm. Malesian pääministerin toimisto.Putran moskeija ympäristöineen. Takaoikealla Perdanaputran rakennuskompleksi, jossa toimii mm. Malesian pääministerin toimisto.
* Ilmakuva Putran moskeijan seudusta.Ilmakuva Putran moskeijan seudusta.
* Moskeija Selera Putran puistoalueelta nähtynä.Moskeija Selera Putran puistoalueelta nähtynä.
* Portti moskeijaan.Portti moskeijaan.
* Moskeijan edusta, väkeä kokoontunut profeetta Muhamedin syntymäpäiväparaatiin.Moskeijan edusta, väkeä kokoontunut profeetta Muhamedin syntymäpäiväparaatiin.
* Kupoli.Kupoli.
* Sisäseinien koristelua.Sisäseinien koristelua.
* Qibla-seinä.Qibla-seinä.
* Moskeijan vastaanottotiloja.Moskeijan vastaanottotiloja.

Lähteet
-------

1. 1 2 3 4 5  Putra Mosque malaysia.travel. Viitattu 29.9.2017. (englanniksi)
2. 1 2 3  Putra Mosque, Putrajaya Malaysia Traveller, malaysia-traveller.com. Viitattu 29.9.2017. (englanniksi)
3. 1 2 3 4 5  Arkistoitu kopioPutrajaya ~ Colossal Buildings go2travelmalaysia.com.  Arkistoitu 28.1.2022. Viitattu 29.9.2017. (englanniksi)
4. ↑  Mohamad Tajuddin Mohamad Rasdi: Arkistoitu kopioMosque Architecture in Malaysia: Classification of Styles and Possible Influence (pdf) *Journal Alam Bina, 37 pp.*.  Arkistoitu 3.4.2018. Viitattu 29.9.2017. (englanniksi)

Aiheesta muualla
----------------

* Kuvia tai muita tiedostoja aiheesta **Putran moskeija** Wikimedia Commonsissa

* Moskeijan portaali (malaijiksi) (masjidputra.gov.my)